SK Úradný vestník Európskej únie C 44/45

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 44/10

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FILDERKRAUT/FILDERSPITZKRAUT“

ES č. DE-PGI-0005-0822-09.09.2010

CHZO ( X ) CHOP ( )

1. Názov:

„Filderkraut/Filderspitzkraut“

2. Členský štát alebo tretia krajina:

Nemecko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Názvom Filderkraut sa v predaji i vo všeobecnosti označuje špicatá kapusta pestovaná na náhornej plošine „Filder“. V hovorovej reči sa ako synonymum názvu „Filderkraut“ používa aj pojem „Filderspitzkraut“. Filderkraut/Filderspitzkraut (Brassica oleracea var. capitata for. alba subv. Conica) je zriedkavá a veľmi chutná pododroda bielej hlávkovej kapusty s charakteristickým „špicatým tvarom“. Patrí do čeľade kapustovitých (Brassicaceae) a žilnatina jej listov je v porovnaní s kapustou guľatého tvaru redšia a jemnejšia.

Tvar špicatej kapusty sa líši v závislosti od poľnohospodárskeho podniku, kde sa Filderkraut/Filderspitzkraut rozmnožuje. Spoločnou črtou je však výrazne špicatý tvar kapustnej hlavy. Vzhľad siaha od guľatého tvaru so špičkou na vrhu až po veľké hlavy výrazne špicatého tvaru. Tieto jednotlivé rozličné tvary a tým aj niektoré rozličné vlastnosti štruktúry hlúbu a hlávky sa líšia v závislosti od príslušného poľnohospodárskeho podniku. Veľkosť hlávok pritom dosahuje až 50 cm a často vážia vyše 8 kg.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Na zaručenie povesti Filderkraut/Filderspitzkraut podmienenej jej pôvodom sa musí pestovanie a výroba pododrody kapusty bielej Brassica oleracea var. capitata for. alba subv. Conica uskutočňovať vo vymedzenej zemepisnej oblasti.

3.6. Osobitné predpisy pri krájaní, strúhaní, balení, atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Južne od mesta Stuttgart (Bádensko-Württembersko) sa rozprestiera náhorná plošina s rozlohou 22 000 ha. Nazýva sa „die Filder“ a hovorovo sa označuje aj ako „Filderebene“. Jej ťažké ílovito-hlinité sprašové pôdy („Filderlehm“) sú mimoriadne vhodné na pestovanie rôznych druhov kapusty. Z geologického i hospodárskeho hľadiska tvorí plošina Filderebene samostatnú jednotku. Jej geografické ohraničenie na juhovýchode a severovýchode tvoria svahy údolia rieky Neckar, na severe strmé svahy siahajúce k stuttgartskej panve resp. údoliu Nesenbachtal, na západe a juhozápade výšiny lesa Schönbuchwald.

Zemepisná oblasť zahŕňa katastrálne územia miest a obcí Aichtal, Denkendorf, Filderstadt, Köngen, Leinfelden-Echterdingen, Neuhausen auf den Fildern, Ostfildern a Wolfschlugen, ako aj mestské obvody Stuttgartu: Birkach, Degerloch, Möhringen, Plieningen, Sillenbuch a Vaihingen.

5. Spojenie so zemepisnou oblasťou:

5.1. Špecifickosť zemepisnej oblasti:

Filderkraut/Filderspitzkraut má stáročnú tradíciu a história pestovania kapusty na plošine Fildern siaha ďaleko do minulosti. Už pred 500 rokmi sa mnísi kláštora Denkendorf zaoberali šľachtením špicatej kapusty, ktorá sa neskôr stala špecialitou plošiny Filderebene. Prvá písomná zmienka o pestovaní kapusty na Fildern pochádza z roku 1501 z knihy zásob kláštora Salem (citované podľa mestského archívu Leinfelden-Echterdingen, 1995: Das Filderkraut. Stadt Filderstadt und Leinfelden- Echterdingen). Prvá písomná zmienka o Filderkraut/Filderspitzkraut pochádza z roku 1772 od farára obce Bernhausen Bischoffa, ktorý o pestovaní kapusty na Fildern napísal: „Biela špicatá kapusta je jedinou (kapustou), ktorá sa tu sadí“ (citované podľa Grabinger 1974: Bernhausen, Ortsgeschichte Bernhausen, S. 200).

Jedinečná štruktúra pôdy plošiny Filderebene, ktorú tvorí hlboká vrstva ílovito-hlinitej sprašovej pôdy, ktorá vznikla zmiešaním sprašu, sprašového ílu a ílu vzniknutého zvetrávaním hornín v odbobí spodnej jury (beta), ako aj vysoký obsah živín a konštantne vysoký stupeň vlhkosti a rovnako aj osobitná mikroklíma predstavujú vynikajúce podmienky pre pestovanie Filderkraut/Filderspitzkraut (http://www.leinfelden-echterdingen.de, Geschichte des Filderkrauts; Christine Metzger, Deutschland Spezialitätenküche, 1999, s. 293). Už dizertácia z roku 1924 dokázala súvislosť medzi zásobovaním vodou cez sprašovú ílovitú pôdu a fyziológie vytvárania výnosu kapusty Filderkraut/Filderspitzkraut (Frauendörfer, von Siegmund, 1924: Der Krautanbau auf den Fildern bei Stuttgart, Dissertation der Universität Hohenheim). Už oddávna sa predovšetkým pododroda bielej kapusty Filderspitzkraut pestuje len na plošine Fildern, pretože podľa všetkého sa jej v iných oblastiach darí menej (Steng, G. (1947): Das Filderkraut: Eine pflanzenbaul. u. pflanzenzüchter. Studie. Dissertation der Universität Hohenheim, S. 3). Pôdy na Fildern sa vyznačujú prevažne veľkou výkonnosťou, veľkou filtračnou a tlmiacou schopnosťou, ako aj prevažne vysokým retenčným potenciálom (Universität Stuttgart, ILPÖ/IER (2001): Naturraum Nr. 106 Folder. Naturraumsteckbrief. Materialien zum Landschaftsrahmenprogramm. Institut für Landschaftsplanung und Ökologie, Universita v Stuttgarte.) Podnebie na náhornej plošine Filder vystavenej vetru je pomerne jednotné s nízkym priemerným úhrnom zrážok. Vďaka priemernej ročnej teplote 8,5 °C (jan. – 0,5 °C; júl 17,5 °C; priemerná ročná teplotná amplitúda 18 °C) je náhorná plošina podobná oblasti údolia rieky Neckar. Napriek o čosi vyššej nadmorskej výške je tak Filder celkovo o čosi teplejšia ako liasové formácie stredného predhoria Švábskej Jury („Albvorland“), kde je v dôsledku prílevov studeného vzduchu z vyšších polôh citeľný výrazný pokles januárovej priemernej teploty (– 1,5 °C). Prírodná oblasť „die Filder“ má vlastnosti „klimatopu záhradného mesta“ s dobrým zazelenením a redšou zástavbou, tieto faktory ovplyvňujú fyzikálne procesy v prízemnej vzduchovej vrstve (Stadt Ostfildern (Hrsg.) (2008): Landschafts- und Umweltplan Ostfildern 2020. Ostfildern/Stuttgart. s. 36 ff.). V porovnaní s okolím dochádza len k pomerne miernemu ohriatiu a v noci dochádza k citeľnému ochladeniu. Vzdialenosť od pohoria sa prejavuje aj v úhrne zrážok, ktorých mnohoročný priemer dosahuje 650 – 700 mm a ktoré sú priaznivo rozdelené počas hlavného vegetačného obdobia: na máj až október pripadá približne 65 % ročného úhrnu zrážok (Institut für Landeskunde (1967): Die naturräumliche Einheiten auf Blatt 170 Stuttgart. spracovali: F. Huttenlocher a H. Dongus. Bundesanstalt für Landeskunde und Raumforschung, Bad Godesberg. s. 23; LfU (1987): Methodik der Naturraumbewertung: dargestellt am Beispiel des Naturraums Filder. Landesanstalt für Umweltschutz Baden-Württemberg (LfU), Institut für Ökologie u. Naturschutz, Karlsruhe.)

5.2. Špecifickosť výrobku:

Filderkraut/Filderspitzkraut je regionálna špecialita, známa v okolí mesta Stuttgart i mimo tohto regiónu, ktorej povesť rozhodujúcou mierou vyplýva z úzkeho spojenia s vymedzenou zemepisnou oblasťou. Klasická pôvodná kapusta Filderkraut/Filderspitzkraut je veľká a ťažká hlávka, často s hmotnosťou vyše 8 kg a dĺžkou až 50 cm. Početné poľnohospodárske podniky na plošine Fildern už celé generácie pestujú svoje vlastné druhy špicatej kapusty, pričom mnohé z nich rozmnožujú svoje vlastné semená ako tzv. krajinnú resp. domácu odrodu (terra fusca Ingenieure 2003: Filderkraut- derzeitige Situation. Prieskum, február 2003. terra fusca Ingenieure, Stuttgart; Smolka, R.S. (2010): Bestandsanalyse und Erzeugererhebung zu den Perspektiven des Filderkrauts Brassica oleracea var. capitata for. alba subv. Conica. Hochschule für Wirtschaft und Umwelt Nürtingen-Geislingen). Filderkraut/Filderspitzkraut sa tradične využívala a doteraz prevažne využíva na výrobu kvasenej kapusty. V súčasnosti ju vyrábajú prevažne menší výrobcovia, pričom však viaceré rodiny naďalej pestujú tradíciu nakladania kapusty podľa starých rodinných receptov. V uplynulých rokoch začali poľnohospodárske podniky na Filder šľachtiť aj hlávky určené špeciálne na trh s čerstvou zeleninou, s menšími rozmermi a hmotnosťou, ktoré zodpovedajú požiadavkám trhu s čerstvou zeleninou.

Špicatá biela kapusta (lat. Brassica oleracea var. capitata for. alba subv. Conica):

Tvar : špicatá hlávka takmer kužeľovitého tvaru Farba : zelená s bielym nádychom List : jemné listy Hlúb : krátky a hladký

Už v 19. storočí bola kapusta Filderkraut/Filderspitzkraut vďaka svojej jedinečnej chuti známa ďaleko za hranicami svojho regiónu: „Jestvuje mnoho rôznych odrôd a u nás poznáme lahodnú, jasne bielu, špicatú kapustu Filderkraut […]“ (Martens von, K., 1864: Handbuch der Militärverpflegung im Frieden und Krieg. – 2. vydanie – Rioger'sche Verlagsbuchhandlung). Lengerke (von, A., 1841: Landwirtschaftliche Statistik der deutschen Bundesstaaten. – 2. zväzok – Westermann) píše: „Filderkraut sa teší veľkej obľube vďaka jemnosti svojich listov, bielej farbe a celkovo lahodnejšej chuti, ktorou sa vyznačuje oproti kapuste pestovanej v iných oblastiach.“ Dobrá povesť kapusty Filderkraut/Filderspitzkraut sa zachovala dodnes a je symbolom oblasti Filder (Stadt Filderstadt, Stadt Leinfelden-Echterdingen, Geschichtswerkstatt Filderstadt 1995, s. 5). Znalci si ju vysoko cenia pre jej lahodnosť, jemnosť a jemnú rebrovitú štruktúru listov (porov. Christine Metzger, Deutschland Spezialitätenküche, 1999, s. 293; Buroh, N., Schermer, B., 2007: Das Teubner Buch- deutsche Küche. — Westermann-Studios — Gräfe und Unzer, s. 77; Gorys, E., 2001: Das neue Küchen Lexikon. Von Aachener Printen bis Zwischenrippenstück. – 7. vydanie – Deutscher Taschenbuch Verlag, s. 547; Stitz, M. Swoboda, I., 2006: Kulinarisch Reisen Deutschland. — Mair Dumont Marco Polo, s. 254).

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Súvislosť výrobku Filderkraut/Filderspitzkraut s jeho zemepisným pôvodom, na základe ktorej sa žiada o ochranu, vyplýva z mimoriadne dobrej povesti, ktorej sa výrobok teší vďaka svojmu pôvodu. Filderkraut/Filderspitzkraut má stáročnú tradíciu. Spolu s miestnou odrodou a tradičnými maloroľníckymi štruktúrami sa tieto osobitné vlastnosti vymedzenej zemepisnej oblasti premietajú aj do kvality kapusty Filderkraut/Filderspitzkraut. Už dizertácia z roku 1924 preukázala osobitné prírodno-krajinné predpoklady pre pestovanie kapusty v oblasti Filder (Frauendörfer von, S. (1924): Der Krautanbau auf den Fildern bei Stuttgart. Dissertation der Universität Hohenheim). Tradičná naviazanosť poľnohospodárov na oblasť Filder sa odzrkadľuje aj v skutočnosti, že mnohé poľnohospodárske podniky rozmnožujú svoje vlastné semená kapusty Filderkraut/Filderspitzkraut ako tzv. krajinnú resp. domácu odrodu. Tieto podmienky vo vymedzenej zemepisnej oblasti viedli k stáročnej tradícii pestovania Filderkraut/Filderspitzkraut s charakteristickým tvarom a osobitnými vlastnosťami, ktorá sa aj dnes teší veľkej obľube vďaka svojej lahodnej chuti, jemnosti a jemnej rebrovitej štruktúre listu, spotrebitelia ju poznajú ako špecialitu tohto regiónu, ktorá sa teší vynikajúcej povesti. V roku 1884 napísali noviny Filder- Bote: „Naša dobrá a všeobecne obľúbená Filderkraut, ktorá vďaka povozu a parnej sile našla svoju cestu do všetkých svetových strán, získala novú príležitosť odbytu – strúhame a do sudov nakladáme tisíce hláv, ktoré takto potom zasielame za oceán do Ameriky“ (Filder-Bote zo 7. októbra 1884, č. 118). Súčasnú popularitu a povesť Filderkraut/Filderspitzkraut dokladá aj jej pevné miesto v rôznych oslavách a zvyklostiach tohto regiónu. Od roku 1979 sa v meste Leinfelden-Echterdingen každoročne usporadúva najväčšia slávnosť kapusty v Nemecku, pri ktorej si približne 50 000 návštevníkov pripomína vyše 400 ročnú tradíciu pestovania kapusty na plošine Filder. Tradičná výzdoba k sviatku vďakyvzdania pripomína Filderkraut/Filderspitzkraut, ktorá je pre tento región taká charakteristická, aj návštevníkom hlavnej poľnohospodárskej slávnosti a ľudových osláv v meste Cannstatt. Okrem toho je špicatá kapusta označenie a poznávacie znamenie karnevalového spolku „Filderer“ (porov. http://www.leinfelden-echterdingen.de, Geschichte des Filderkrauts; http://www.schmeck-den-sueden.de). V neposlednom rade zvečnili povesť kapusty Filderkraut/Filderspitzkraut aj hudobné a literárne diela („Schwäbische Sauerkrautkantate“ – autor Emil Kübler 1939; diela Franka Snydersa, Johanna Baptista Hofnera a Otta Großa; Filderstädter Schriftenreihe zväzok 10, 1995: Das Filderkraut, s.70, s.58, s. 157).

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Markenblatt Heft (Vestník ochranných známok) 11 z 19. marca 2010, časť 7a-aa, s. 4243

(http://register.dpma.de/DPMAregister/geo/detail.pdfdownload/13250)

(1) Ú. v. EÚ L 93, 31.3.2006, s. 12.